รองนายกรัฐมนตรีและรัฐมนตรีว่าการกระทรวงสาธารณสุข เผยที่ประชุมคณะรัฐมนตรีเห็นชอบมาตรการป้องกันการแพร่ระบาดของโรคโควิด-19 ทั่วประเทศ
รองนายกรัฐมนตรีและรัฐมนตรีว่าการกระทรวงสาธารณสุข เผยที่ประชุมคณะรัฐมนตรีเห็นชอบมาตรการป้องกันการแพร่ระบาดของโรคโควิด-19 ทั่วประเทศ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า จากสถานการณ์การแพร่ระบาดของโรคโควิด-19 ในช่วงกว่า 2 เดือนที่ผ่านมาจนถึงขณะนี้ กระทรวงสาธารณสุข ยืนยันว่ายังสามารถควบคุมสถานการณ์ได้ โดยยืนยันสถานการณ์การแพร่ระบาดของโรคยังอยู่ระดับ 2 ส่วนที่มีการแจ้งจำนวนผู้ติดเชื้อเพิ่มขึ้นแต่ละวันเป็นเพราะต้องการให้ประชาชนตื่นตัวและเตรียมพร้อมรับมือกับสถานการณ์ รวมถึงปฎิบัติตามมาตรการที่กระทรวงสาธารณสุขกำหนด ทั้งการหลีกเลี่ยงไม่ไปในที่ประชาชนแออัดหนาแน่น ทั้งนี้ยังยืนยันว่ากระทรวงสาธารณสุขแถลงข้อมูลตามข้อเท็จจริงโดยไม่มีการบิดบังข้อมูล นอกจากนี้ยังพบปัจจัยของการแพร่เชื้อโรคโควิด-19 ว่า สาเหตุเกิดจากการที่ประชาชนชุมนุมแออัด ดังนั้นมาตรการที่กระทรวงได้นำเสนอต่อคณะรัฐมนตรี ได้แก่ มาตรการป้องกันและสกัดกั้นการนำเชื้อเข้าสู่ประเทศไทย โดยผู้ที่เดินทางจาก 4 ประเทศที่เคยประกาศเป็นเขตโรคติดต่ออันตรายแล้วนั้น ผู้ที่ไม่มีสัญชาติไทย ต้องมีใบรับรองแพทย์ไม่เกิน 3 วัน ใบประกันสุขภาพและต้องยินยอมให้ใช้แอปพลิเคชันในการติดตามตัว พร้อมแสดงวัตถุประสงค์ที่เข้าไทยในช่วงนี้และต้องยอมรับว่าต้องถูกกักตัวไว้สังเกตอาการ 14 วัน ส่วนประเทศที่มีการแพร่ระบาดอื่นๆ ก็ใช้มาตรการเดียวกัน นอกจากนี้ ยังมีมาตรการให้พนักงานของรัฐและรัฐวิสาหกิจ งดการเดินทางไปต่างประเทศ ยกเว้นมีเหตุจำเป็นให้ขออนุมัติผู้บังคับบัญชาเป็นครั้งๆ ไป อย่างไรก็ตาม โรคโควิด-19 ไม่สามารถลอยไปตามอากาศได้ แต่ไปกับคนที่ติดเชื้อ ซึ่งการยับยั้งการแพร่ระบาดคือ การจำกัดไม่ให้คนเดินทาง ดังนั้นในช่วงเทศกาลสงกรานต์ วันที่ 13-15 เมษายนนี้ รัฐบาลจึงจำเป็นที่จะขอให้เป็นวันทำงานปกติ โดยรัฐบาลจะหาวันหยุดชดเชยให้กับความเสียสละและความร่วมมือของประชาชนเมื่อถึงเวลาอันเหมาะสมทันทีที่สถานการณ์คลี่คลายรองนายกรัฐมนตรีและรัฐมนตรีว่าการกระทรวงสาธารณสุข กล่าวว่า เนื่องจากมีการระบาดของโรคโควิด-19 เป็นจำนวนมาก ช่วงนี้จะขอให้มีการปิดสถานบันเทิงในกรุงเทพมหานครและปริมณฑล โดยกระทรวงสาธารณสุขจะใช้พระราชบัญญัติโรคติดต่อ มาตรา 35(1) ในการดำเนินการบังคับใช้ ทั้งนี้ แหล่งที่มีการเดินทางของคนจำนวนมาก เช่น สนามกีฬา สนามมวย สนามม้า สนามชนไก่ สนามชนโคทั่วประเทศ จะต้องปิดจนกว่าจะมีคำสั่งต่อไป ขณะเดียวกันสถานบันเทิงจะต้องทำบิ๊กคลีนนิ่งเป็นเวลา 14 วัน โดยจะมีเจ้าหน้าที่กระทรวงสาธารณสุขตรวจตราและให้การสนับสนุน จากนั้นจะพิจารณาต่อไปว่าหลังจาก 14 วัน จะมีการเปิดหรือไม่ ซึ่งจะมีการพิจารณาต่อไปเมื่อถึงเวลาอันสมควร โดยยืนยันว่าเข้าใจถึงความเดือดร้อนของผู้ที่มีส่วนเกี่ยวข้อง ขณะที่โรงเรียน มหาวิทยาลัย จะแจ้งให้กระทรวงศึกษาธิการสั่งการให้ปิดการสอนเป็นระยะเวลา 2 สัปดาห์